RESOLUCIÓN do 12 de novembro de 2007, da Dirección Xeral de Relacións Laborais, pola que se dispón a inscrición no rexistro e a publicación, no Diario Oficial de Galicia, do convenio colectivo da empresa Autoestradas de Galicia, Autopistas de Galicia, Concesionaria da Xunta de Galicia, S.A.
CONSELLERÍA DE TRABALLO — III. OUTRAS DISPOSICIÓNS — 08/01/2008

Visto o texto do convenio colectivo de ámbito interprovincial da empresa Autoestradas de Galicia, Autopistas de Galicia, Concesionaria da Xunta de Galicia, S.A. (código de convenio nº 8200512), que se subscribiu o 27 de setembro de 2007, entre a representación da empresa e os representantes dos traballadores, e de conformidade co disposto no artigo 90.2º e 3º do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, e no Real decreto 1040/1981, do 22 de maio, sobre rexistro e depósito de convenios colectivos de traballo.
A Dirección Xeral de Relacións Laborais
ACORDA:
Primeiro.-Ordenar a inscrición do devandito convenio colectivo no rexistro xeral de convenios desta dirección xeral.
Segundo.-Remitirlle o texto orixinal ao correspondente servizo deste centro directivo.
Terceiro.-Dispoñer a súa publicación no Diario Oficial de Galicia.
Santiago de Compostela, 12 de noviembre de 2007.
Pilar Cancela Rodríguez
Directora xeral de Relacións Laborais
Convenio colectivo de ámbito interprovincial da empresa Autoestradas de Galicia, Autopistas de Galicia, Concesionaria da Xunta de Galicia, S.A.
PREÁMBULO
Determinación das partes que o concertan.
Este convenio colectivo concértano, recoñecéndose mutuamente capacidade e lexitimación suficiente derivada dos poderes ou mandatos outorgados a cada unha das partes para tal efecto, as que a continuación se expresan:
Dunha banda, e en calidade de representación da empresa:
Constantino Castro Campos, DNI: 32658076-P.
Alberto González Ferreiro, DNI: 32771236-P.
María Luz Veiras Nouche, DNI: 32792504-R.
Doutra banda, e en calidade de representación dos traballadores:
-Os delegados de persoal da provincia de Pontevedra:
Cristina Montes González, DNI: 76988477-W.
Beatriz López Santos, DNI: 76866434-C.
Álvaro Rodríguez Pérez, DNI: 34962889-Z.
-Os membros do comité de empresa da provicia da Coruña:
Enrique Estella Ledo, DNI: 30559070-M.
Laura Fernández Castro, DNI: 47358719-V.
Juan Carlos Villasenín Grela, DNI: 32780201-A.
-Polas organizacións sindicais:
Amador Durán Núñez, DNI: 76890290-W.
En rerepsentación de SITA, Sindicato Independente de Traballadores de Autoestradas.
Capítulo I
Disposicións xerais
Artigo 1º.-Obxecto.
Este convenio colectivo ten por obxecto regular as relacións laborais entre Autoestradas de Galicia, Autopistas de Galicia, Concesionaria da Xunta de Galicia, S.A. (en diante autoestradas) e o persoal ao seu servizo, e será de aplicación en todos os seus centros de traballo.
Artigo 2º.-Ámbito persoal.
Este convenio colectivo será de aplicación exclusivamente a todo o persoal de cadro de autoestradas, cuxos grupos e categorías profesionais estean incluídos no anexo II.
Queda excluído do ámbito de aplicación deste convenio o grupo profesional primeiro e, especificamente entre as categorías nel incluídas, as de director, xefe de servizo, xefe de sección e xefe de quenda.
Artigo 3º.-Ámbito territorial.
Este convenio colectivo, de ámbito interprovincial, rexerá en todas as zonas ou centros de traballo que actualmente ten establecidos autoestradas, así como en todos aqueles que se poidan crear no futuro.
Artigo 4º.-Ámbito temporal.
Este convenio entrará en vigor o día da súa publicación no boletín oficial correspondente, con efectos económicos a partir do día 1 de xaneiro de 2007 ata o 31 de decembro de 2010, salvo para aquelas disposicións de carácter económico nas cales expresamente se estableza o contrario.
Para o resto de disposicións que veñan modificar aspectos organizativos da empresa, estes cambios resultarán de aplicación, exclusivamente, desde o mes seguinte ao do asinamento deste convenio colectivo, salvo naquelas disposicións de carácter organizativo nas cales expresamente se estableza o contrario.
A duración deste convenio será de catro anos, que computarán desde o 1 de xaneiro de 2007 ata o 31 de decembro do ano 2010, quedando prorrogado tacitamente por sucesivos períodos dun ano, a non ser que sexa obxecto de denuncia expresa por unha das partes, formulada cunha antelación mínima de tres meses á data de conclusión da súa vixencia.
Artigo 5º.-Prelación de normas.
As normas contidas neste convenio regulan as relacións entre a empresa e o seu persoal con carácter preferente e prioritario a outras disposicións de carácter xeral, mesmo naquelas materias en que as súas estipulacións difiran das normas que regulan as actividades específicas da empresa, cuxas derivacións e consecuencias se estiman compensadas co conxunto das melloras e condicións deste convenio en cómputo global anual.
Con carácter supletorio, e no non previsto nel, será de aplicación a lexislación laboral vixente en cada momento e demais disposicións de carácter xeral, incluíndo convenios colectivos ou acordos marco estatais futuros.
Artigo 6º.-Comisión paritaria.
Como órgano de interpretación, arbitraxe, conciliación e vixilancia do convenio, créase unha comisión mixta paritaria, que estará composta por igual número de representantes dos traballadores asinantes deste convenio que por parte da empresa, cun máximo de tres (3) representantes para cada unha das partes. Ás reunións da comisión mixta poderán asistir en calidade de asesores externos, para calquera das partes. Fíxase como domicilio da comisión paritaria o domicilio da empresa.
Artigo 7º.-Cláusula de adhesión ao AGA.
Ante a importancia que poida ter para a resolución pacífica dos conflitos laborais a elaboración do Acordo Interprofesional Galego sobre Procedementos Extraxudiciais de Solución de Conflitos Colectivos de Traballo (AGA), as partes asinantes deste convenio, durante a súa vixencia, acordan someterse ás disposicións contidas no acordo anterior (AGA) nos propios termos en que están formuladas.
Artigo 8º.-Fomento do emprego estable.
As partes asinantes deste convenio colectivo comprométense ao fomento e implantación das medidas necesarias para a consecución da máxima produtividade empresarial e estabilidade laboral no ámbito da empresa, no convencemento de que ambos os dous aspectos resultan determinantes para a xeración da maior paz social.
Baixo o devandito principio, establécese que para o último ano de vixencia deste convenio colectivo a relación de contratos laborais de carácter indefinido non poderá ser inferior ao 75% do cadro de persoal laboral medio anual no devandito exercicio.
Así mesmo, e de acordo co establecido na Lei 12/2001, do 9 de xullo, e na Lei 43/2006, do 29 de decembro, ambas as dúas partes acordan que se amplíe a posibilidade de conversión de todos os contratos temporais e de duración determinada realizados ata o 31 de decembro do ano 2007 no contrato para o fomento da contratación indefinida, regulado na citada normativa ou disposicións legais que as substitúan.
A empresa comprométese ao longo da vixencia deste convenio colectivo ao mantemento dos postos de traballo fixos existentes no momento da súa sinatura, considerando a recolocación ou reasignación de categorías profesionais de forma preferente para os traballadores afectados en caso de que concorresen circunstancias que obriguen a modificación da actual estrutura profesional na compañía.
Capítulo II
Condicións de traballo
Artigo 9º.-Xornada e horario laboral.
A xornada de traballo, en calquera das súas modalidades, computarase de modo que, tanto ao comezo como ao final da xornada diaria, o traballador estea no seu posto de traballo.
A xornada total anual será de 1.768 horas de traballo efectivo durante toda a vixencia deste convenio.
1) Sistema de traballo a quendas con xornada continuada.
A cobertura do servizo público que presta autoestradas con funcionamento ininterrompido das explotacións durante as vinte e catro horas de todos os días do ano, fai indispensable, na práctica, a variabilidade do horario de traballo do persoal de explotación, pola imposibilidade de programar o traballo en forma rigorosamente metódica e previamente coñecida por canto as afluencias de tráfico en días e horas determinados están suxeitas a variacións moi sensibles nas cales inflúen múltiples circunstancias.
Aínda que o horario de traballo se aterá principalmente ao previsto no anexo I, establécese unha flexibilidade de máis ou menos tres (3) horas para atender as citadas circunstancias produtivas.
En consecuencia, establécese o réxime de traballo a quendas de ciclos rotativos, aténdose á lexislación laboral vixente, en canto a descansos mínimos.
A empresa poderá, naqueles momentos de necesidade requirida polo servizo, e logo de acordo cos representantes dos traballadores, alterar a orde rotativa das quendas, a súa duración ou establecer a modalidade de xornada partida.
Na elaboración do cadro anual de quendas e ciclos de traballo procurarase, sempre que sexa posible, a repartición das festas semanais e anuais, que se publicará antes do 1 de xaneiro de cada ano.
De acordo coa normativa de réxime interno aplicable en cada momento, logo de autorización da dirección, o persoal suxeito a quendas poderá realizar un número determinado de cambios de quenda. Os devanditos cambios serán solicitados, sempre cunha antelación suficiente, mediante escrito dirixido ao responsable do departamento correspondente.
Cando o empregado ocupe un posto de traballo no cal, ao termo da súa xornada, teña que ser relevado, non poderá dala por concluída ata a chegada do correspondente relevo, ou ata que sexa substituído. Para os efectos da compensación polos tempos de axuste entre quendas establécese o complemento de traballo a quendas polas contías reflectidas no artigo 22º.-Retribucións e complementos fixos.
2) Sistema de traballo con xornada partida.
O persoal administrativo e de explotación non suxeito a quendas rexeranse polos horarios que en cada momento determine a dirección da empresa na forma prevista no anexo I, manténdose as mesmas horas de xornada anual.
3) Descanso en xornada continuada (sistema de traballo a quendas).
Conforme a lexislación vixente, sempre que a duración da xornada diaria continuada exceda seis horas, deberase establecer un período de descanso durante esta non inferior a quince minutos. O devandito descanso terá consideración de tempo efectivo de traballo.
Naquelas dependencias ou áreas de peaxe nas cales se encontre de servizo un único cobrador de peaxe por cada quenda de traballo de máis de seis horas de duración, o descanso a que se refire o parágrafo anterior entenderase que foi desfrutado no propio posto de traballo sen interrupción da xornada ordinaria, cando por imperativo das necesidades do servizo -que fan imposible a interrupción da atención ao usuario aínda que sexa por breve tempo-, as normas de tráfico -que prohiben o tránsito de peóns polas vías de uso exclusivo para vehículos- e as exixencias da lexislación de prevención de riscos laborais, aconsellen que o traballador non abandone o posto de traballo ata a finalización da súa xornada diaria.
Para os efectos de compensar o descanso sen interrupción da xornada ao cal se refire o parágrafo anterior, establécense as seguintes normas:
1. Por cada xornada diaria ou quenda de traballo efectivo que supere as seis horas de duración e no cal se desfrutase o descanso sen interrupción da xornada, o cobrador de peaxe xerará o dereito a un período de descanso compensatorio suplementario de 15 minutos.
2. Os cobradores de peaxe que devengasen períodos de descanso compensatorio suplementario aos cales se refire o anterior punto 1, desfrutarán dos devanditos suplementos de forma acumulada a razón de, por cada 24 períodos de descanso compensatorio suplementario ocasionados, darán dereito ao desfrute dun día de descanso completo. O seu desfrute será programado de común acordo coa empresa.
3. Alternativamente ao previsto nos puntos 1 e 2, os cobradores de peaxe que desfrutasen de polo menos un descanso sen interrupción de xornada e que, dándose as condicións previstas no punto 1, xerasenpolo menos un período de descanso compensatorio suplementario, poderán optar por completar o descanso legal en xornada continuada, que é de 15 minutos, cun suplemento de quince minutos de descanso adicionais. Cada cobrador de peaxe que opte por esta alternativa, ampliará a duración dos seus descansos con interrupción de xornada ata un total de trinta minutos.
4. Os cobradores de peaxe interesados en exercer a opción pola ampliación do descanso descrita no parágrafo anterior estarán obrigados a presentar a súa renuncia previa ao dereito de acumulación de descanso compensatorio suplementario descrito neste artigo 9, letra b), punto 1º. A referida opción será exercida, mediante comunicación escrita dirixida á dirección da empresa, a cal dará traslado da súa autorización ou negativa nun prazo inferior a sete días. Igual formalidade requirirá a cancelación da opción pola ampliación do descanso. Ambas as dúas decisións poderán ser exercidas en calquera momento por parte do traballador interesado.
Artigo 10º.-Descansos e festas.
Todo o persoal terá dereito a descansar o total das festas anuais, nacionais, autonómicas ou locais, establecidas no calendario laboral fixado pola autoridade laboral, que será publicado pola empresa a principios de cada ano en todos os centros de traballo, ou, nos supostos de modificación, acompañado do informe dos representantes dos traballadores, que se emitirá no prazo improrrogable de trinta días naturais computados a partir daquel en que que para iso foren requiridos pola empresa.
O día 10 de xullo de cada ano, festividade de San Cristovo, será considerado como día laborable. No entanto, para o persoal ao que nesa data lle corresponda traballar, xerará dereito a un día de descanso alternativo, cuxo desfrute será pactado previamente coa empresa.
Ao persoal de explotación suxeito a quendas que traballe as noites dos días 24 e 31 de decembro, seralle compensado cun día libre en cada caso.
Non obstante, tendo en conta a condición de servizo público que presta a empresa e o funcionamento ininterrompido da explotación durante as vinte e catro horas de todos os días do ano, quedan exceptuados do descanso en sábados, domingos e festivos, de acordo coa lexislación laboral vixente, aqueles traballadores que están destinados en servizos directamente relacionados coa explotación, ben que desfrutarán dos descansos segundo o ciclo que lles corresponda.
Artigo 11º.-Vacacións.
Todo o persoal terá dereito a un período de vacacións anuais retribuídas -entendéndose como tal remuneración os conceptos de soldo base, complemento de traballo a quendas e, ademais, cando proceda, o complemento salarial de posto- non substituíble por compensación económica de trinta días naturais, baixo o cumprimento dos criterios seguintes:
1. Todo o persoal.
1.1. Ningún empregado poderá comezar as vacacións sen asinar o parte de autorización establecido para este fin. Na duración das vacacións estableceranse criterios de proporcionalidade nos casos previstos pola lei, cando a incorporación ou baixa do persoal non coincida co comezo ou fin do ano natural.
1.2. Por norma xeral, as vacacións desfrutaranse ininterrompidamente, ben que, por necesidades do servizo ou conveniencia do traballador e a empresa, se poderán dividir en dous períodos como máximo, debendo ser desfrutado algún deses períodos na fase estival. Para o cálculo dos días de vacacións totais desfrutados, calquera que sexa o período, tomarase como data de inicio a do primeiro día de ausencia do traballador no seu posto de traballo e como data de finalización a de incorporación efectiva ao traballo. En consecuencia, o cómputo total de días de vacacións será o integrado por todos e cada un dos incluídos entre ambas as dúas datas. A fase estival será a comprendida entre o 16 de xuño e o 15 de setembro de cada ano (ambos inclusive). A fase invernal será a comprendida entre o 1 de decembro e o 30 de abril (ambos inclusive).
1.3. De acordo co conxunto de normas previstas neste artigo, confeccionarase o calendario anual de vacacións antes do 1 de xaneiro de cada ano. A dirección abrirá no mes de setembro un prazo 30 días naturais para a recepción de solicitudes de períodos de vacacións para o exercicio seguinte. O calendario será elaborado en función das solicitudes recibidas. Para a súa publicación oficial deberá serlle comunicado con carácter previo á representación dos traballadores.
1.4. Cando o desfrute dun período de vacacións se poida ver afectado por unha situación de incapacidade temporal, os traballadores poderán acceder á recuperación de parte ou da totalidade do tempo de descanso afectado baixo as seguintes circunstancias:
a) Calquera traballador que estea desfrutando dun período de vacacións e, dentro do devandito período, cause baixa por razón de incapacidade temporal, poderá recuperar o período de vacacións afectado pola devandita situación de incapacidade temporal, sempre e cando derivase enfermidade profesional ou hospitalización, e con respecto a esta última, a súa duración exceda os cinco (5) días.
b) Calquera traballador que, estando nunha situación de incapacidade temporal, por razóns de programación, debese iniciar pola súa vez o desfrute dun período de vacacións, poderá recuperar o período afectado, sempre e cando a situación de incapacidade temporal derivase de accidente de traballo, enfermidade profesional ou hospitalización e con respecto a esta última, a súa duración exceda os cinco (5) días.
c) Para o resto de causas xeradoras dunha situación de incapacidade temporal, non incluídas nos dous parágrafos anteriores desta alínea, entenderanse como sobrevidas ou fortuítas, non alterándose a programación previa das vacacións do conxunto da empresa e entendéndose como desfrutados os períodos de vacacións individuais afectados pola devandita causa de carácter sobrevida.
Cando proceda a recuperación dalgún dos períodos de vacacións, esta realizarase de común acordo coa empresa, de forma preferente no mesmo exercicio, caducando o dereito á devandita recuperación o día 31 de xaneiro do exercicio seguinte.
2. Persoal adscrito ao sistema de traballo a quendas.
2.1. Para a elección das vacacións seguirase un sistema rotatorio por categorías profesionais, áreas de peaxe, dependencias e centros de traballo, de forma que no primeiro ano a elección prioritaria quede en favor do persoal de maior antigüidade e idade respectivamente, rotándose na prioridade en anos sucesivos. Non obstante, a mobilidade do persoal dun grupo a outro motivado por traslado voluntario, traslado forzoso por sanción, cambio de centro de traballo, excedencia ou permuta, implicará ocupar o último lugar do grupo ao cal pertence o seu novo posto de traballo. Se son varios os traballadores afectados á vez, terase en conta a maior antigüidade, e recorrerase, en último caso, ao sorteo. Cando unha orde de prioridade para a elección das vacacións se vexa afectada por unha vacante, esta será completada de forma que o posto libre sexa ocupado polo traballador inmediatamente posterior e así sucesivamente ata reintegrar na súa totalidade sen solucións de continuidade a orde de
elección entre todos os traballadores afectados.
2.2. Cando o traballador decida dividir en dous períodos as vacacións anuais, un dos cales deberá ser desfrutado dentro da fase de explotación invernal e, en ambos os dous casos, por ciclos que inclúan un mínimo de doce días hábiles de traballo.
2.3. Unha vez publicado o calendario anual de vacacións de todos os centros de traballo conforme o previsto no parágrafo anterior, os traballadores poderán anotarse nunha lista de carácter voluntario para cambios de vacacións. Aos integrantes da devandita lista recorrerá a dirección da empresa de forma prioritaria, cando por razóns de índole organizativa que así o aconsellen se considere oportuno ofrecerlle a algún cobrador de peaxe a modificación das datas de saída e incorporación das súas quincenas de vacacións, que por regra xeral se sitúan no comezo de quenda máis próxima ao día 1 ou ao día 16 de cada mes. O cobrador de peaxe decidirá libremente aceptar ou rexeitar a proposta da empresa. Neste último caso, desfrutará das súas vacacións de acordo coa programación oficial xa publicada. En caso de aceptar a proposta da empresa, o cobrador de peaxe recibirá unha compensación económica que se aboará na nómina correspondente ao mes de desfrute do período afectado e de acordo cos
supostos seguintes:
a) Proposta de adianto ou atraso no desfrute da quincena de vacacións: comezar as vacacións ao inicio do ciclo completo de días de traballo e días de descanso inmediatamente anterior ou posterior ao previsto no calendario oficial. 100 euros por cambio de ciclo completo.
b) Proposta de non iniciar as vacacións o primeiro día dun ciclo de días de traballo e días de descanso: non comezar o desfrute dunha quincena de vacacións o primeiro día do ciclo de días de traballo e días de descanso inmediatamente anterior ou posterior ao previsto no calendario oficial. 60 euros/día, pola diferenza entre os días laborables previstos no calendario oficial e os realmente desfrutados dentro do novo período de vacacións.
c) Proposta de cambio de quincena completa do período estival: non desfrutar a quincena de vacacións correspondente ao período estival, trasladando o seu desfrute a outras datas dentro do mesmo exercicio sen resultar coincidente coa xa acordada para o período invernal. 300 euros polo cambio de quincena.
3. Persoal administrativo e técnico.
O persoal administrativo e técnico non adscrito ao sistema de traballo a quendas organizará o calendario anual de vacacións de acordo cos criterios que a continuación se sinalan, entendéndose que por causas organizativas ou de produción que así o aconsellen, a dirección da empresa está facultada para decidir cambios de carácter xeral ou individual, logo de consulta aos representación dos traballadores.
O número de días de vacacións anuais para este persoal será de 31 días naturais, prevéndose que 20 días serán desfrutados no mes de agosto, coincidindo co mesmo período no cal as oficinas centrais permanezan pechadas, desfrutando os 11 días restantes de forma ininterrompida e programada, por un período de tempo non superior a 16 días naturais, mesmo no caso de que o seu desfrute se realice de forma acumulada con descanso semanal, festivos ou outras licenzas. O devandito segundo período de vacacións non poderá ser desfrutado no período abranguido entre os meses de xuño a setembro.
Artigo 12º.-Licenzas, permisos e excedencias.
1. Licenzas remuneradas.
Os traballadores, logo de aviso e xustificación documental cando así fose requirida, poderán ausentarse do traballo, con dereito a remuneración polos conceptos de soldo base e complementos salariais e extrasalariais incluídos na táboa do anexo III, e en consonancia co disposto no artigo 37.3º do ET por algún dos motivos e polo tempo e condicións fixados nel.
2. Licenzas non-remuneradas.
Tamén poderá o persoal que teña un mínimo de dous anos de antigüidade na empresa solicitar licenzas sen dereito a remuneración, logo de aviso e xustificación documental nos supostos seguintes:
b.1) Por prazo non inferior a seis días nin superior a trinta e seralles concedido sempre que o permitan as necesidades do servizo.
b.2) Ata un máximo de dous días como ampliación de calquera licenza das previstas na letra a).
c) Aviso previo, autorización e xustificación: para os efectos de aviso previo, autorización e xustificación de cada unha das licenzas incluídas nas letras anteriores, entenderase o seguinte:
Aviso previo: entenderase que unha licenza foi avisada previamente de forma correcta se esta é comunicada polo menos ao superior xerárquico inmediato, por calquera dos medios previstos para tal fin, cunha anticipación mínima á data de desfrute, en función da natureza da licenza.
Autorización: entenderase que unha licenza foi autorizada pola empresa cando non se comunique o contrario por escrito dentro das 48 horas seguintes á de aviso previo.
Xustificación: entenderase que unha licenza foi convenientemente xustificada cando, unha vez desfrutada, se faga entrega á dirección da empresa de documentación escrita requirida por aquela e dentro dos prazos que para tal efecto se establezan para cada permiso.
Artigo 13º.-Excedencias.
1. Excedencia forzosa.
Os traballadores terán dereito a que a empresa lles recoñeza a situación de excedencia forzosa, coa conservación do posto de traballo e a antigüidade, cando sexan designados ou elixidos para un cargo público que lles imposibilite a asistencia ao traballo. O reingreso deberá ser solicitado polo traballador dentro do mes seguinte ao cesamento no cargo público; de non ser así, entenderase que o traballador opta pola resolución definitiva do contrato de traballo.
2. Excedencia voluntaria.
a) O traballador con polo menos unha antigüidade na empresa dun ano ten o dereito a que se lle recoñeza a posibilidade de situarse en excedencia voluntaria por un prazo non menor de catro meses e non maior de cinco. Este dereito só poderá ser exercido outra vez polo mesmo traballador se transcorreron catro anos desde o final da anterior excedencia.
b) Os traballadores terán dereito a un período de excedencia non superior a tres anos para atender o coidado de cada fillo, tanto cando o sexa por natureza como por adopción, tanto permanente como preadoptiva, aínda que estes sexan provisionais, contados desde a data de nacemento deste ou, de ser o caso, desde a de resolución xudicial ou administrativa.
Tamén terán dereito a un período de excedencia, de duración non superior a dous anos, os traballadores para atender o coidado dun familiar, ata o segundo grao de consanguinidade ou afinidade, que por razóns de idade, accidente ou enfermidade non se poida valer por si mesmo e non desempeñe actividade retribuída.
A excedencia recollida nesta epígrafe constitúe un dereito individual dos traballadores, homes ou mulleres. Non obstante, se dous ou máis traballadores da empresa xerasen este dereito polo mesmo suxeito causante, poderase limitar o seu exercicio simultáneo por razóns xustificadas de funcionamento da empresa.
Cando un novo suxeito causante dese dereito a un novo período de excedencia, o seu inicio dará fin ao que, de ser o caso, se viñese desfrutando.
O período en que o traballador permaneza en situación de excedencia conforme o establecido neste artigo será computable para os efectos de antigüidade e o traballador terá dereito á asistencia a cursos de formación profesional, a cuxa participación deberá ser convocado pola empresa, especialmente con ocasión da súa reincorporación. Durante o primeiro ano terá dereito á reserva do seu posto de traballo. Transcorrido o devandito prazo, a reserva quedará referida a un posto de traballo do mesmo grupo profesional ou categoría equivalente.
c) Así mesmo, poderán solicitar o seu pase á situación de excedencia na empresa os traballadores que exerzan funcións sindicais de ámbito provincial ou superior mentres dure o exercicio do seu cargo representativo.
d) Cando, como consecuencia da Lei 53/1984, do 26 de decembro, sobre incompatibilidades e demais normas que a desenvolven, o persoal deba optar por un posto de traballo, quedando no que cesase en situación de excedencia voluntaria, aínda cando non tivese cumprido un ano de antigüidade na empresa, conservará indefinidamente o dereito preferente ao reingreso en vacante de igual ou similar categoría a súa que houbese ou se producise na empresa.
Nos supostos das anteriores letras a), c) e d), o traballador excedente conserva só un dereito preferente ao reingreso nas vacantes de igual ou similar categoría á súa que houbese ou se producise na empresa, sempre que o solicite cunha antelación dun mes como mínimo contado desde a desaparición da causa motivadora da excedencia ou vencemento do período solicitado.
Para os efectos xurídicos pertinentes, a empresa estará obrigada a responder a toda petición formulada por escrito, argumentando a súa decisión e data de aplicación, dentro dun prazo máximo de trinta días desde a recepción da petición.
Artigo 14º.-Grupos profesionais.
O persoal clasificarase, en atención á función que realice, encadrándoo nalgún dos seguintes grupos profesionais:
Grupo profesional primeiro: persoal de dirección e xerencia.
Grupo profesional segundo: persoal técnico e administrativo.
Grupo profesional terceiro: persoal de explotación e mantemento.
Artigo 15º.-Categorías profesionais.
A empresa, en virtude das súas exclusivas facultades de organización e dirección, encadrará o persoal nos grupos de categorías profesionais que, sen ser exhaustivas nin condicionantes, figuran relacionadas no anexo II, e foron determinadas conforme os seguintes factores:
A) Nivel de coñecementos: a determinación do nivel de coñecementos establécese en función da formación básica necesaria para poder cumprir axeitadamente o labor da categoría profesional de pertenza. Este factor susténtase na consideración ponderada, por un lado, da formación teórico-práctica e, por outro, da experiencia profesional. Distínguense os tres niveis seguintes: alto, medio e básico.
B) Nivel de autonomía: factor polo cal se ten en conta a maior ou menor dependencia e subordinación no desempeño da función que se desenvolva, tendo en conta a capacidade de detección de problemas, a de adopción autónoma de solucións, as limitacións organizativas do posto de traballo a normas, protocolos ou nivel de orde xerárquica e o propio nivel de obriga intrínseca ao seu exercicio para a determinación e adopción das solucións máis axeitadas en cada caso. Distínguense os tres niveis seguintes: alto, medio e básico.
C) Nivel de complexidade: factor cuxa valoración está determinada en función do grao de dificultade do posto de traballo, do grao de habilidades específicas ou especiais requiridas (físicas, intelectuais, manuais, técnicas, etc.), e das circunstancias ambientais relativas ás condicións laborais propias do posto (exterior, interior, nivel de risco, etc.) e da súa modalidade de desempeño (diúrno, nocturno, xornada continua, quenda ou xornada partida, etc.). Distínguense os tres niveis seguintes: alto, medio e básico.
D) Nivel de responsabilidade e mando: factor que mide o nivel de intervención na xestión, os resultados económicos ou técnicos da empresa, así como a capacidade de representación interna ou externa da vontade societaria, entendéndose como tal o conxunto de tarefas de planificación, organización, control, interrelación e dirección propias dos administradores da sociedade, as cales son exercidas directamente ou por delegación, apoderamento ou representación. Distínguense os tres niveis seguintes: dirección e xerencia, medio e básico.
Artigo 16º.-Definición de postos de traballo. Cobrador de peaxe.
O posto comprende indistintamente as funcións de recadación do importe da peaxe, reconto, custodia e transporte das cantidades recadadas, control de movemento dos vehículos que utilicen a vía ao seu coidado e a súa clasificación, confección de documentos e formalización de trámites administrativos relacionados co cobramento da peaxe; función de correo comprensiva da recollida, transporte e distribución de documentación entre estacións de peaxe e áreas ou centros que se lle indiquen; confección de estatísticas manualmente ou por medio de elementos informáticos, vixilancia da limpeza e do correcto estado de conservación e funcionamento dos materiais, instalacións, maquinaria e equipamentos que estean ao seu coidado, dando conta das anomalías que observe e requirindo a asistencia necesaria dos servizos correspondentes para a súa corrección; ordenación do tráfico na zona en que preste os seus servizos e cooperación na seguridade e asistencia aos usuarios utilizando os medios de
transmisión de solicitudes de socorro, vixilancia da circulación e do bo estado de conservación e orde do edificio en que preste os seus servizos e da autoestrada, colaboración cos demais servizos da autoestrada e, en xeral, calquera outra análoga ás anteriores e con elas relacionada que deba ser considerada como naturalmente comprendida entre as propias do posto. Atenderá os emisores de tíckets (inmediatos e remotos), en canto á corrección de fallos, substitución de rolos, etc., así como a maquinaria en vía automática, solucionando os conflitos cos usuarios.
Artigo 17º.-Mobilidade funcional.
1. A mobilidade funcional no seo da empresa non terá outras limitacións que as exixidas polas titulacións académicas ou profesionais precisas para exercer a prestación laboral e pola pertenza ao grupo profesional. Na falta de definición de grupos profesionais, a mobilidade funcional poderase efectuar entre categorías profesionais equivalentes.
2. A mobilidade funcional para a realización de funcións non correspondentes ao grupo profesional será posible se existisen razóns técnicas ou organizativas que a xustificasen e polo tempo imprescindible para a súa atención. No caso de encomenda de funcións inferiores, esta deberá estar xustificada por necesidades perentorias ou imprevisibles da actividade produtiva. A empresa deberalles comunicar esta situación aos representantes dos traballadores.
3. A mobilidade funcional efectuarase sen menoscabo da dignidade do traballador e sen prexuízo da súa formación e promoción profesional, tendo dereito á retribución correspondente ás funcións que efectivamente realice, salvo nos casos de encomenda de funcións inferiores, nos cales manterá a retribución de orixe. Non caberá invocar as causas de despedimento obxectivo de ineptitude sobrevida ou de falta de adaptación nos supostos de realización de funcións distintas das habituais como consecuencia da mobilidade funcional.
4. Se, como consecuencia da mobilidade funcional, se realizasen funcións superiores ás do grupo profesional ou ás de categorías equivalentes por un período superior a seis meses durante un ano ou a oito durante dous anos, o traballador poderá reclamar o ascenso, se a iso non obsta o disposto neste convenio colectivo ou, en todo caso, a cobertura de vacante correspondente ás funcións por el realizadas conforme as regras en materia de ascensos aplicables na empresa, sen prexuízo de reclamar a diferenza salarial correspondente. Estas accións serán acumulables. Contra a negativa da empresa, e logo de informe da representación dos traballadores, o traballador poderá reclamar ante a xurisdición competente.
5. O cambio de funcións distintas das pactadas non incluído nos supostos previstos neste artigo requirirá o acordo das partes ou, no seu defecto, o sometemento ás regras previstas para as modificacións substanciais de condicións de traballo ou ás que para tal fin se establecesen neste convenio colectivo.
Artigo 18º.-Mobilidade xeográfica.
1. Ademais dos centros de traballo destinados a oficinas centrais ou delegacións, a empresa, por razón do servizo que presta, ten agrupadas as súas instalacións e dependencias en sectores denominados zonas ou centros de traballo e que comprenden determinados e concretos tramos de explotación coa posibilidade de que dentro de cada unha da zonas se sitúen varias dependencias, en aplicación da distribución actual establecida no artigo 31º.-Zonas ou centros de traballo deste convenio colectivo.
2. Os traslados que, por necesidades do servizo, teñan lugar entre as dependencias dunha mesma zona ou centro de traballo constitúen unha manifestación do poder de organización da empresa e non se considerarán en ningún caso mobilidade xeográfica, sen prexuízo das compensacións económicas que se establecen no artigo 22º.-Retribucións e complementos fixos, e no artigo 23º.-Retribucións eventuais ou variables. Para os demais supostos de mobilidade xeográfica: traslados e desprazamentos, observarase o disposto no artigo 40 do Estatuto dos traballadores e a lexislación vixente nesta materia.
Artigo 19º.-Contrato eventual por circunstancias da produción.
A duración máxima do contrato por circunstancias do mercado, acumulación de tarefas ou exceso de pedidos, previsto no artigo 15.1º b) do texto refundido da Lei do Estatuto dos traballadores, será de doce meses dentro dun período de dezaoito meses.
No caso de que os devanditos contratos se concerten por un período de tempo inferior ao máximo, poderán ser prorrogados mediante acordo das partes, por unha soa vez, sen que a duración total do contrato poida exceder o límite máximo establecido no parágrafo anterior.
Artigo 20º.-Provisión de vacantes.
Cando, por exixencias do servizo, sexa necesaria a provisión dalgunha vacante, a empresa procederá conforme os seguintes criterios:
1. Criterios xerais.
Como regra xeral, e baixo o principio de igualdade de oportunidades, para calquera proceso de provisión de vacante recorrerase a persoal con acreditada experiencia profesional e formación específica.
Para iso, tendo en conta as circunstancias concretas de cada vacante, a empresa iniciará o correspondente proceso de selección, o cal valorará, polo menos, os factores que se describen a continuación e de acordo coa orde xerárquica e proporción seguinte:
1.1. Historial profesional e académico acreditado dos candidatos, realizando para iso as probas e exames que se consideren pertinentes. Polo menos o 60% da puntuación posible.
1.2. Historial laboral na empresa. Un máximo do 20% da puntuación posible.
1.3. Antigüidade na empresa. Un máximo do 20% da puntuación posible.
2. Postos de nova creación.
Os postos de traballo de nova creación cubriranse, en primeiro lugar, sempre e cando iso sexa posible, con persoal da empresa que xa ocupe un posto de traballo nesta, baixo o respecto estrito ao principio de igualdade de oportunidades e aos criterios xerais recollidos na epígrafe A) e ás restantes normas de selección de persoal establecidas pola compañía.
3. Concursos de vacantes internas.
Cando as vacantes se refiran a postos xa existentes (internos) dentro dunha categoría profesional con polo menos tres traballadores en activo en distinta zona ou centro de traballo ao da vacante, a empresa, salvo circunstancias que o xustifiquen, procederá a convocar con carácter previo á provisión da devandita vacante o correspondente concurso de méritos por traslado no cal se valorarán de forma xerárquica e en consonancia cos criterios xerais recollidos na epígrafe A), polo menos e de forma específica, as seguintes circunstancias:
3.1. Historial laboral na empresa.
3.2. Antigüidade do traballador.
3.3. Circunstancias familiares do traballador.
3.4. Circunstancias de explotación.
No caso específico da categoría profesional de cobradores de peaxe, poderán participar nos procesos de provisión de vacantes internas todos os traballadores pertencentes á mesma zona ou centro de traballo pero adscritos a diferente dependencia ou área de peaxe.
D) Ascensos.
O ascenso é a promoción do traballador ou traballadora a un grupo ou categoría profesional superior, e distinta da antes realizada, con carácter permanente.
O sistema básico de ascenso é o de valoración da formación do traballador ou traballadora tomando como referencia, ademais das determinadas nos criterios xerais para a provisión de vacantes, polo menos e de forma específica as seguintes circunstancias:
1. Experiencia profesional e/ou coñecemento do posto de traballo.
2. Desempeño de funcións de superior grupo profesional.
3. Antigüidade.
E) Postos de libre designación.
Terán carácter de posto de libre designación aqueles que requiran especial formación técnica, elevado grao de confianza ou actitude de mando.
En calquera caso, a empresa deberalle comunicar á representación dos traballadores, de forma previa e con carácter informativo, a apertura de cada proceso de selección, co obxecto de acordar o referente ás condicións e características deste. Igualmente, á resolución do referido proceso selectivo, a empresa dará conta á representación dos traballadores das circunstancias máis relevantes do devandito proceso.
Capítulo III
Condicións económicas
Artigo 21º.-Normas xerais.
As retribucións do traballo axustaranse ás normas establecidas no Estatuto dos traballadores e demais disposicións vixentes en cada momento.
As remuneracións anuais previstas neste convenio están establecidas en función das horas anuais de traballo acordadas no artigo 9º.-Xornada e horario laboral, para todas e cada unha das categorías profesionais pertencentes aos grupos profesionais segundo e terceiro, respecto de cada un dos conceptos salariais e extrasalariais aplicables a cada categoría profesional e polos importes que aparecen recollidos no anexo III deste convenio, para o ano 2007.
Igualmente, as remuneracións anuais virán determinadas pola normativa recollida no artigo 25º.-Cláusula de revisión salarial deste convenio sobre actualización salarial para os exercicios 2007, 2008, 2009 e 2010 e polo establecido en materia de estrutura salarial, de incrementos salariais e de acumulación salarial nas epígrafes seguintes:
A) Estrutura salarial: a estrutura salarial queda determinada da forma seguinte:
a.1) Retribucións fixas e periódicas:
Soldo base.
Traballo a quendas.
Complemento de vehículo.
Quebrantamento de moeda, reconto e contaxe.
Complemento de transporte.
Complementos de posto de traballo e/ou complementos persoais.
a.2) Retribucións eventuais e variables:
Complemento nocturno.
Complemento de festivos.
Complemento de produtividade.
B) Táboas salariais e incremento salarial: durante a vixencia deste convenio colectivo establécense como incrementos salariais anuais os relacionados a continuación para as categorías e conceptos retributivos seguintes:
b.1) Cobradores de peaxe:
Para os conceptos soldo base, complemento de traballo a quendas e complemento nocturno da porcentaxe de IPC previsto polo Goberno do Estado (e, no seu defecto, a porcentaxe prevista como suba das pensións públicas) para cada exercicio económico e de publicación na Lei de orzamentos xerais do Estado de cada ano.
Así mesmo, e tamén ao comezo de cada exercicio de vixencia deste convenio, para os conceptos salariais seguintes, a previsión anterior incrementarase nas marxes sinaladas a continuación:
Soldo base+2%
Complemento de traballo a quendas+1%
b.2) Resto de categorías profesionais.
Para todos os conceptos da táboa salarial prevista no anexo III -e os complementos salariais que resulten de aplicación en cada caso-, un incremento salarial igual á porcentaxe de IPC previstos polo Goberno do Estado (e, no seu defecto, a porcentaxe prevista como suba das pensións públicas) para cada exercicio económico e de publicación na Lei de orzamentos xerais do Estado de cada ano.
Así mesmo, e tamén ao comezo de cada exercicio de vixencia deste convenio, a previsión anterior incrementarase nunha marxe do 2%.
Artigo 22º.-Retribucións e complementos fixos.
A) Soldo base.
Soldo base é a parte de retribución por unidade de tempo e que figura para cada categoría profesional na columna denominada Salario base do anexo III. Aboarase de forma fraccionada e en 14 pagas anuais, doce de carácter mensual e dúas de carácter extraordinario, de acordo co previsto no artigo 26º.-Gratificacións extraordinarias deste convenio colectivo.
B) Complemento de traballo a quendas.
Para as categorías profesionais que así o recollan nas táboas salariais incluídas no anexo III, establécese este complemento como compensación á aceptación obrigatoria da variabilidade de horarios e o traballo a quendas, incluídos aqueles que supoñan a prestación de traballo en horas nocturnas, como elemento esencial da súa prestación laboral; así mesmo, as incomodidades e posibles solapamentos necesarios entre o persoal saínte e o entrante na quenda, ata os límites fixados no artigo 24º.-Horas extraordinarias. Aboarase de forma fraccionada e en 14 pagas anuais, doce de carácter mensual e dúas de carácter extraordinario, de acordo co previsto no artigo 26º.-Gratificacións extraordinarias deste convenio colectivo.
C) Complemento de vehículo.
Este complemento aboarase, para as categorías e polos importes fixados no anexo III, co fin de compensar e indemnizar a utilización do vehículo particular, cando, por necesidades do servizo, o traballador utilice o seu vehículo particular para o seu traslado entre as dependencias dunha zona ou centro de traballo, conforme o establecido no artigo 31º.-Zonas ou centros de traballo. Aboarase de forma fraccionada e en 11 pagas anuais de carácter mensual, de acordo co previsto no artigo 26º.-Gratificacións extraordinarias deste convenio colectivo.
D) Quebrantamento de moeda, reconto e contaxe.
Os traballadores incluídos na táboa salarial do anexo III para cuxa categoría se estableza este complemento percibirán as contías correspondentes, polas diferenzas debidas a posibles erros nas súas liquidacións, polo tempo necesario para prepararse para iniciar o período de traballo en cabina unha vez concluído este, efectuar as liquidacións e ordenación de documentos que en ningún caso se poderá realizar na cabina, onde deberá estar pendente do usuario, senón no lugar designado pola empresa en cada dependencia.
O importe das posibles diferenzas monetarias indicadas será detraído na medida necesaria ata chegar á súa cobertura nas retribucións mensuais, unha vez comprobadas as circunstancias que xeraron tales diferenzas. Aboarase de forma fraccionada e en 11 pagas anuais de carácter mensual, de acordo co previsto no artigo 26º.-Gratificacións extraordinarias deste convenio colectivo.
E) Complemento de transporte.
Este complemento será percibido en todos os casos en que a empresa non transporte os traballadores desde os seus domicilios ou lugares inmediatos aos seus respectivos centros de traballo. Aboarase ás categorías profesionais e polos importes fixados no anexo III. Aboarase de forma fraccionada e en 11 pagas anuais de carácter mensual, de acordo co previsto no artigo 26º.-Gratificacións extraordinarias deste convenio colectivo.
F) Complementos de posto de traballo ou complementos persoais.
Este complemento será percibido en función do posto de traballo ao cal está adscrito ou aos méritos especiais recoñecidos a cada traballador en función dos coñecementos do traballador, grao de autonomía, especial dificultade ou nivel de xefatura, representación e mando. Aboarase de forma fraccionada e en 14 pagas anuais, doce de carácter mensual e dúas de carácter extraordinario, de acordo co previsto no artigo 26º.-Gratificacións extraordinarias deste convenio colectivo.
Artigo 23º.-Retribucións eventuais ou variables.
A) Complemento nocturno.
Para os efectos deste convenio colectivo, entenderase como traballo nocturno o realizado exclusivamente dentro da denominada quenda nocturna, de acordo co así establecido en materia de xornada e horario laboral no artigo 9º.-Xornada e horario laboral deste convenio. En consecuencia, terá a consideración de traballo nocturno o realizado entre as 22.00 horas e as 6.00 horas.
O persoal que traballe na quenda nocturna terá a retribución específica que se sinala no anexo IV deste convenio en concepto de traballo nocturno.
A devandita retribución específica afectará exclusivamente aqueles traballadores cuxas condicións laborais e/ou cuxas estipulacións contractuais determinen que o desempeño das súas tarefas laborais deberá ser realizado en períodos ou días concretos entre as 22.00 e as 6.00 horas.
A programación mensual das tarefas sinaladas máis arriba deberá recoller sistematicamente a devandita distribución horaria, sendo as horas efectivamente realizadas a base para o cálculo da devandita retribución.
Por razóns de orde técnico-administrativa dos correspondentes peches mensuais, o aboamento do importe de complemento nocturno efectuarase por meses vencidos na nómina correspondente.
C) Complemento de festivos.
Para os efectos deste convenio colectivo e para a categoría profesional de cobradores de peaxe, acórdase a creación dun complemento de festivos co obxecto de compensar a realización efectiva de quendas de traballo en domingo ou día festivo, nacionais, autonómicos ou locais. A retribución específica por hora traballada en domingo ou festivos será a que se sinala no anexo IV.
D) Complemento de produtividade.
Para os efectos deste convenio colectivo e para a categoría profesional de cobradores de peaxe, acórdase a creación dun complemento de produtividade, co obxecto de compensar a imposibilidade de distribuír a produción total da empresa (tránsitos de vehículos polas autoestradas) entre cada cobrador de peaxe de forma homoxénea como consecuencia das diferentes intensidades de tráfico observadas e cuxa distribución natural non depende, en ningún caso, nin dos cobradores de peaxe, nin da empresa.
Este complemento de produtividade será aboado en dous tramos independentes denominados produtividade I e produtividade II, retribuíndo en ambos os dous casos a produción realizada por cada cobrador de peaxe de forma individual, en termos do volume de tránsitos totais anuais xestionados por cada cobrador de peaxe e de acordo coas condicións establecidas no anexo V.
O total individual que se aboará a cada cobrador de peaxe resultará da suma de produtividade I e produtividade II, procedéndose ao aboamento con carácter trimestral, para o concepto denominado produtividade I, e para o concepto produtividade II, unha vez coñecidos os incrementos de ingresos de peaxe de cada exercicio, se fose procedente, de forma conxunta coas actualizacións salariais previstas no artigo 25º.-Cláusula de revisión salarial, e iso, para cada un dos exercicios de referencia.
Artigo 24º.-Horas extraordinarias.
As partes asinantes deste convenio acordan a conveniencia de reducir ao mínimo indispensable a realización de horas extraordinarias, axustándose aos seguintes criterios:
Acórdase a realización de horas extraordinarias só en caso de forza maior e as estruturais.
Enténdense por causas de forza maior as que se producen para previr ou reparar sinistros e outros danos ou causas extraordinarias e urgentes, imprevistos ou previstos e inevitables.
As horas extraordinarias estruturais son aquelas traballadas motivadas por períodos punta de produción, ausencias imprevistas, ou outras circunstancias de carácter estrutural derivadas da natureza da actividade da empresa.
Os solapamentos entre a quenda entrante e saínte consideraranse retribuídos e compensados polo complemento de traballo a quendas conforme o disposto no artigo 22º.-Retribucións e complementos fixos.
Cando os devanditos solapamentos se orixinen por un atraso na incorporación ao seu posto de traballo do traballador entrante e a causa que orixine o devandito atraso non sexa atribuíble á organización da empresa, o tempo de solapamento recibirá o tratamento de horas extraordinarias (conforme o disposto neste artigo) cando a prolongación de xornada exceda os 15 minutos, sempre e cando non se proceda a compensarlle a devandita prolongación ao traballador afectado cunha redución de xornada da mesma duración por parte do traballador causante noutro cambio de quenda.
A dirección da empresa informará periodicamente os representantes legais dos traballadores sobre o número de horas extraordinarias realizadas, especificando as causas e, de ser o caso, a distribución por seccións ou quendas.
Poderanse retribuír ou compensar as horas extraordinarias por tempo de descanso, do seguinte modo:
Retribución da hora extraordinaria: dúas horas ordinarias.
Compensación con tempo de descanso:
-Por razóns de forza maior ou estruturais: dúas horas ordinarias.
-Por solapamentos entre traballadores: mesmo tempo.
Artigo 25º.-Cláusula de revisión salarial.
No caso de que o índice de prezos ao consumo (IPC) establecido polo Instituto Nacional de Estatística (INE) rexistrase en 31 de decembro de cada un dos anos 2007, 2008, 2009 e 2010 unha porcentaxe de incremento superior ao previsto no artigo 21º.-Normas xerais, respecto á cifra que resultase do devandito IPC o 31 de decembro de cada un dos anos precedentes, efectuarase unha revisión salarial da diferenza, tan pronto como se constate oficialmente a devandita circunstancia, pola diferenza real existente sobre a indicada cifra. Tal diferenza aboarase con efectos do 1º de xaneiro de cada ano, servindo por conseguinte como base de cálculo para o incremento salarial dos sucesivos anos, e para levalo a cabo tomaranse como referencia os salarios ou táboas utilizados para realizar os aumentos pactados nos devanditos anos.
A revisión aboarase nunha soa paga, durante o primeiro trimestre do exercicio inmediatamente posterior ao de revisión salarial.
Artigo 26º.-Gratificacións extraordinarias.
Establécense dúas gratificacións extraordinarias cuxa retribución será anual, percibíndose a primeira no mes de xullo e a segunda no mes de decembro.
Os conceptos salariais que interveñen nas pagas extraordinarias serán os previstos no artigo 11º.-Vacacións.
Artigo 27º.-Anticipos de haberes.
Co obxecto de poder cubrir circunstancias imprevistas, de carácter excepcional, por necesidades urxentes ou inaprazables, os traballadores poderán desfrutar de anticipos sobre haberes de acordo coas seguintes normas:
a) O traballador e, coa súa autorización, os seus representantes legais, terán dereito a percibir, sen que chegue o día sinalado para o pagamento, anticipos á conta do traballo xa realizado.
b) Alternativamente, o traballador cuxa antigüidade sexa superior a 12 meses poderá solicitar, logo de xustificación fidedigna da súa necesidade, anticipos sobre haberes extraordinarios de acordo coas seguintes normas:
-Entre o 1 de xaneiro e o 30 de xuño, o traballador poderá solicitar anticipos sobre haberes de ata o 100% da paga extraordinaria neta para percibir no mes de xullo.
-Entre o 1 de agosto e o 30 de novembro, o traballador poderá solicitar anticipos sobre haberes de ata o 100% da paga extraordinaria neta a percibir no mes de decembro.
-Os devanditos anticipos amortizaranse polo 100% da cantidade anticipada no momento do aboamento ao conxunto do cadro de persoal da paga extraordinaria correspondente.
-Non serán autorizados anticipos sobre pagas extraordinarias sucesivas.
-Non serán autorizados máis de dous anticipos extraordinarios no prazo de catro anos.
-O fondo global para anticipos non superará o 30% do importe total neto da seguinte paga extraordinaria.
-Non se poderán simultanear anticipos sobre haberes extraordinarios e ordinarios.
Artigo 28º.-Tarxetas de peaxe.
Todos os traballadores da empresa incluídos neste convenio terán dereito a tarxeta de peaxe, que lles permita a utilización gratuíta da autoestrada, nos seguintes termos:
1. A tarxeta de peaxe será nominativa e intransferible, figurando nela o nome do traballador, debendo exhibila por requirimento do cobrador de peaxe e tendo este a obriga de comprobar a identidade do usuario desta tarxeta.
2. O uso da devandita tarxeta por persoa distinta daquela a favor da cal estea estendida considerarase como unha falta moi grave de carácter laboral, e a empresa reservará para si cantas accións puidesen derivar diso.
3. O traballador deberá conservar debidamente a tarxeta e, no caso de perda ou extravío desta, o titular deberallo comunicar á empresa de inmediato por escrito.
4. No suposto da extinción da relación laboral, o traballador deberá entregar a súa tarxeta ao tempo de asinar a liquidación de haberes.
Capítulo IV
Organización do traballo
Artigo 29º.-Normas xerais.
A organización do traballo dentro das normas e orientacións deste convenio e as disposicións legais é facultade da dirección da empresa.
Artigo 30º.-Organización da empresa.
Seguindo o proclamado anteriormente, a empresa adecuará o seu funcionamento orgánico de acordo coa actividade que deba desenvolver, determinando as cotas de persoal necesarias en cantas especialidades sexan precisas, así como a xerarquía dentro da organización e as diferentes categorías profesionais, en cada grupo e axeitadamente proporcionados.
Ao conxunto do persoal integrador do equipo completo fixaralle o seu encadramento e lugar de traballo.
Neste aspecto concreto, e ademais dos centros de traballo destinados a oficina central ou delegacións, a empresa, por razón das peculiares características do servizo que presta, debe agrupar as súas instalacións e dependencias de traballo, en sectores denominados zonas ou centros de traballo e que comprenden determinados e concretos tramos de explotación con posibilidade de que dentro destas se sitúen varias dependencias.
En consecuencia, os empregados quedarán, inicialmente, destinados a unha zona ou centro de traballo, desprendéndose diso a obrigatoriedade da súa presenza á hora de iniciar a súa quenda de traballo en calquera das dependencias ou establecementos comprendidos dentro da zona ou centro de traballo que se lle asignase, e independentemente da distancia que poida mediar entre o seu domicilio e calquera das devanditas dependencias ou establecementos.
Os traslados que, por necesidades do servizo, teñan lugar entre dependencias dunha mesma zona ou centro de traballo non terán en ningún caso consideración de mobilidade xeográfica.
Para os casos en que o traballador utilice o seu vehículo particular para os traslados entre distintas dependencias establécese, como indemnización, o complemento de vehículo que se recolle nas táboas salariais do anexo III.
Artigo 31º.-Zonas ou centros de traballo.
Entenderanse por zonas ou centros de traballo aqueles sectores ou tramos de explotación en que se dividise a concesión, co obxecto de conseguir unha axeitada distribución do persoal, facilitándolle a situación e extensión destas, para os efectos de encadramento, traslado e demais posibles consecuencias.
Concretamente, os centros de traballo actualmente existentes son os seguintes:
-Centro de traballo autoestrada A Coruña-Carballo (AG-55): formado polas dependencias ou áreas de peaxe de Pastoriza, Bidueira, Paiosaco, A Laracha e Carballo, ademais do propio tronco completo e ramais da autoestrada entre os p.k. 2+800 ao p.k. 35+500, e calquera futura área de peaxe ou dependencia que se poida abrir entre os devanditos puntos quilométricos.
-Centro de traballo autoestrada Puxeiros-Val Miñor (AG-57): formado polas dependencias ou áreas de peaxe de Vincios troncal, Vincios ramal, Nigrán, A Ramallosa e Baiona, ademais do propio tronco completo e ramais da autoestrada entre os p.k. 0+000 ao p.k. 25+000, e calquera futura área de peaxe ou dependencia que se poida abrir entre os devanditos puntos quilométricos.
-Centro de traballo oficinas centrais: sito actualmente no domicilio social da empresa.
Artigo 32º.-Dependencias.
Terán a consideración de dependencias aqueles locais ou lugares de actividade situados dentro dunha zona ou centro de traballo. A título indicativo, o grupo de instalacións denominado área de peaxe e constituído por un conxunto coherente con equipamentos destinados ao cobramento da peaxe (cabinas de cobramento, maxicabinas, vías automáticas, marquesiñas, emisores de tickets, zonas de aparcamento, edificios anexos, cubertos, etc.), ten a consideración de dependencia.
Determinados estes, de acordo co texto do primeiro parágrafo deste artigo, o centro de traballo comporase de tantas dependencias como instalacións das mencionadas estean situadas na demarcación determinante da zona ou centro de traballo.
Artigo 33º.-Normas de circulación.
Os traballadores prestarán a máxima atención no cumprimento escrupuloso das normas do código da circulación cando se conduzan vehículos da empresa ou vehículos particulares, polo carácter de exemplaridade que todo o seu persoal debe asumir nesta materia.
Artigo 34º.-Roupas de traballo.
Son roupas de traballo aquelas que o traballador ten a obriga de utilizar, ben para unha correcta presentación ante os usuarios da autoestrada, ben para a realización das tarefas propias do seu labor en todas ou nalgunhas circunstancias.
O uso da roupa de traballo queda limitado exclusivamente dentro das dependencias da empresa, e o seu emprego fóra delas non está permitido agás cando sexa por motivo ou consecuencia do seu traballo e, se é o caso, o tempo dedicado ao cambio de vestiario non será considerado como de traballo efectivo en ningún caso.
Con carácter xeral, corresponderanlle á empresa cantos requirimentos de orde material sexa preciso pór á disposición dos traballadores, especialmente, no que se refire ás prendas de roupa, vestiarios, EPI e restantes servizos axeitados para o cumprimento do previsto en materia de uniformidade no Regulamento de réxime interno da compañía e, moi concretamente, á entrega do material específico de cada posto de traballo o equipo inicial, así como a súa reposición serán determinados pola empresa baseándose na táboa que se xunta como anexo VI.
Os traballadores que cesen na empresa deberán facer entrega das roupas de traballo que se lles facilitase na última entrega.
As roupas de traballo entregaranse pola empresa, sempre que sexa posible, antes do comezo das tempadas de verán e inverno.
A empresa, así mesmo, facilitará os elementos identificativos corporativos nos formatos e modelos que sexan precisos para cada peza de roupa de traballo.
Capítulo V
Réxime disciplinario
Artigo 35º.-Faltas.
A) Definición e clasificación das faltas.
Son faltas as accións ou omisións que supoñan quebrantamento ou descoñecemento dos deberes de calquera índole impostos polas disposicións legais en vigor en materia de relacións de traballo e, en especial, as tipificadas neste texto.
Toda falta cometida por un traballador clasificarase, en razón da súa importancia, transcendencia ou malicia, en leve, grave e moi grave.
B) Circunstancias modificativas da responsabilidade
As faltas graduaranse a teor das circunstancias que na súa comisión concorran. Xulgaranse con maior rigor as faltas cometidas por persoal con responsabilidade recoñecida, ou cuxa función específica fose a de vixilancia, supervisión, etc.
Serán considerados como aspectos básicos determinantes da cualificación destas os seguintes: a reincidencia, reiteración, indisciplina ou desobediencia; a malicia; a imprudencia; o escándalo; así como os danos e perdas que da súa comisión poidan derivar, todos eles como agravantes, ou a ausencia ou menor apreciación destas circunstancias como atenuantes.
Para os efectos de determinación da responsabilidade considerarase que existe reiteración cando o traballador fose xa sancionado anteriormente por outra falta de igual ou maior gravidade, ou por dous de gravidade inferior, aínda que de distinta índole. Estimarase que existe reincidencia cando, ao cometer unha falta, o traballador fose sancionado anteriormente por outra ou outras faltas da mesma índole e de gravidade igual ou diversa.
C) Garantías procesuais.
Para a imposición de calquera das sancións previstas neste texto por comisión de falta grave ou moi grave, incluído o despedimento, non se requirirá máis requisito formal que a comunicación da empresa por escrito ao traballador, facendo constancia dos feitos que o motivan e da data dos seus efectos.
A valoración das faltas e as correspondentes sancións impostas pola empresa serán sempre revisables ante a xurisdición competente.
D) Faltas leves
Consideraranse faltas leves, segundo as circunstancias que concorran na súa comisión e a teor dos prexuízos causados á empresa, as seguintes:
1. Catro faltas inxustificadas de puntualidade ao traballo que non merezan unha cualificación máis grave, no prazo dun mes.
2. Faltar ao traballo un día sen xustificar dentro dun período de trinta días.
3. Falta de aseo, hixiene e limpeza persoal ou deterioración neglixente da roupa de traballo que facilite a empresa, así como a falta de atención ou dilixencia co público. Non usar os elementos de seguridade e hixiene requiridos para o traballo.
4. Permanencia nos locais e lugares de traballo para o que se exixa autorización debida mesmo dentro da xornada de traballo.
5. Non lle comunicar á empresa os cambios de domicilio ou teléfono tan pronto como estes se produzan, así como non presentar ou notificar coa antelación prevista o parte de baixa por incapacidade temporal.
6. Pequenos descoidos na conservación ou no tratamento de ferramentas, máquinas, materiais, locais e documentos, así como a dilapidación de material ou subministracións.
7. As faltas leves de consideración para os compañeiros de traballo.
8. Ineficacia ou neglixencia leve no cumprimento dos deberes, funcións ou misións encomendadas, e, en particular, incorrer en máis de cinco diferenzas de recadación reclamables nun período dun mes.
9. A non-comunicación coa antelación debida das faltas ao traballo ou o atraso na súa incorporación por causa xustificada, a non ser que se probe a imposibilidade de facelo.
10. Non avisar o superior inmediato dos defectos e anomalías ou avarías do material, vehículos ou maquinaria ou da necesidade destes para proseguir o traballo. Se o feito non denunciado puidese orixinar danos de grande importancia, considerarase como falta grave.
11. Non avisar o superior inmediato ou o centro de control de calquera accidente ou anomalía, por leve que sexa, acontecido nos centros de traballo ou na propia autoestrada que, se implicar prexuízo notorio para a empresa ou o público, poderá ser considerado falta grave.
12. Ser sancionado polas autoridades de tráfico, por incumprimento das normas do Código de circulación en calquera autoestrada, estrada ou vía urbana. No caso de que a devandita sanción supoña a retirada temporal ou definitiva do permiso de conducir, a dita circunstancia será considerada como agravante á hora de determinar o grao sancionador nos termos establecidos na epígrafe B) do artigo 36º.-Sancións.
En ningún caso serán motivo de indemnización por parte da empresa as sancións de tráfico que impliquen retirada do permiso de condución, exixíndoselle ao traballador sancionado o seu cumprimento exacto ademais da asunción por parte deste dos medios necesarios (transporte alternativo ao centro de traballo) para a continuación do correcto cumprimento das súas obrigas laborais, coa perda temporal de retribucións establecidas con carácter específico (complemento de vehículo).
E) Faltas graves.
Consideraranse faltas graves:
1. De cinco a nove faltas non xustificadas de puntualidade na asistencia ao traballo, cometidas durante un período de trinta días.
2. Faltar ao traballo tres días sen xustificar dentro dun período de trinta días.
3. As discusións sobre asuntos de calquera índole que repercutan gravemente na boa marcha dos servizos.
4. Simular a presenza doutro traballador, asinando, fichando ou utilizando calquera outro procedemento.
5. A desobediencia das ordes e acordos dos superiores en materia de traballo ou seguridade.
6. A simulación de enfermidade ou accidente.
7. O quebrantamento ou violación de segredos, ou de cuestións de reserva obrigada.
8. Favoritismos por parte dos superiores en materias que impliquen discriminación do resto dos subordinados, postergación destes ou que supoñan persecucións.
9. Abandono do posto de traballo sen causa xustificada ou sen notificación ao inmediato superior, así como afastarse do posto onde se presta servizo no período de tempo sinalado para o relevo e antes de que chegue quen deba efectuar a correspondente substitución.
10. Tolerar os subordinados que traballen infrinxindo as normas de seguridade.
11. A neglixencia ou desidia no traballo que afecte a boa marcha deste ou afecte a seguridade dos seus compañeiros ou do público.
12. Incumprir calquera das normas referentes a prevención de riscos laborais e seguridade e hixiene no traballo.
13. Non gardar o debido sixilo respecto aos asuntos que se coñezan por razóns de cargo ou divulgación non autorizada de datos reais ou supostos da empresa que se coñezan pola intervención do traballador en procesos de traballos onde se teña acceso a estes.
14. Causar, por neglixencia, graves danos na conservación dos locais, vehículos, maquinaria, material ou documentación da empresa, ou utilización de medios da empresa para fins alleos a esta, sen autorización debida.
15. A negativa a realizar actos ou tarefas distintos dos normais do posto cando o impoñan necesidades perentorias ou imprevisibles.
16. A reincidencia ou reiteración na comisión de catro ou máis faltas leves que fosen sancionadas, cometidas dentro do termo dun ano.
17. Prolongar malintencionadamente o período de curación das lesións sufridas en accidente de traballo ou non cumprir as prescricións médicas establecidas, afectando a prestación ou regularidade do traballo.
18. A indisciplina ou desobediencia ás ordes emanadas dos superiores ou da dirección da empresa, se implicare quebrantamento manifesto da disciplina ou dela derivasen prexuízos notorios para a empresa.
19. Non acudir ou negarse sen causas xustificadas a facer horas extraordinarias, en situacións de forza maior.
20. O exercicio de actividades profesionais públicas ou privadas, sen solicitar autorización de compatibilidade, segundo a Lei 53/1984, do 26 de decembro, e demais normas que a desenvolven.
21. Embriaguez ou consumo de drogas tóxicas ocasional dentro da xornada de traballo, así como, participar ou organizar xogos durante a xornada de traballo.
22. Quedar durmido durante as horas de prestación de actividade laboral.
23. Executar, durante a xornada de traballo, tarefas que non sexan encomendadas pola empresa e utilizar para fins propios instalacións, servizos ou instrumentos desta sen que medie autorización.
F) Faltas moi graves
Consideraranse faltas moi graves:
1. Máis de dez faltas non xustificadas de puntualidade na asistencia ao traballo, cometidas durante un período de trinta días.
2. Faltar ao traballo máis de tres días sen causa xustificada, dentro dun período de trinta días.
3. Colocar en grave risco de accidente un compañeiro ou usuario ou ocasionar perigo de avaría, dano ou perda de calquera instalación ou material propiedade da empresa, por acción ou omisión culpable estando de servizo.
4. Permitir ou non comunicar sen causa que o xustifique a comisión de fraude ou roubo.
5. As faltas de fidelidade en canto aos segredos relativos á xestión da empresa.
6. Falsear con manifesta mala intención os documentos da empresa, así como os datos de seguimento e control.
7. A suplantación de personalidade, que produza danos morais ou materiais moi graves á empresa, aos compañeiros ou ao público.
8. A fraude, deslealdade ou abuso de confianza nas xestións encomendadas, o furto ou roubo, tanto aos seus compañeiros de traballo coma á empresa ou a calquera persoa que se atope, por calquera causa, dentro das súas dependencias.
9. Facer desaparecer, inutilizar, destruír ou causar danos en primeiras materias, útiles, ferramentas, máquinas, aparellos, instalacións, edificios, utensilios, e documentación da empresa, de forma voluntaria e malintencionada.
10. A embriaguez habitual, inxerir drogas tóxicas ou atoparse baixo os efectos destas durante o traballo.
11. A violación do segredo da correspondencia ou documentos reservados da empresa.
12. Os malos tratos de palabra ou obra, ou falta grave de respecto cara ás persoas que traballan na empresa ou a familiares que convivan con elas, así como cara ao público, sempre que exista responsabilidade por parte do traballador.
13. O abandono do traballo sen causa xustificada que ocasione prexuízo á empresa, fose causa de accidente ou implique risco moi grave na seguridade do traballo para os seus compañeiros ou do público.
14. A diminución continuada e voluntaria no rendemento normal do traballo, despois de ser apercibido pola empresa.
15. Facilitar o uso por outras persoas distintas das autorizadas da tarxeta de peaxe concedida pola empresa para os efectos de circulación gratuíta pola autoestrada, prevista no artigo 27º deste convenio colectivo.
16. Condución de vehículos da empresa sen autorización da empresa.
17. A reincidencia ou reiteración na comisión de dúas ou máis faltas graves que fosen sancionadas, cometidas durante o prazo dun ano.
18. O incumprimento das normas sobre incompatibilidades cando dean lugar a situacións de incompatibilidade, segundo a Lei 53/1984, do 26 de decembro, e demais normas que a desenvolven.
19. O acoso sexual, entendendo por tal calquera conduta, proposición ou requirimento de natureza sexual que teña lugar dentro do ámbito de organización da empresa, con independencia de que as súas manifestacións se realicen dentro ou fóra dos centros de traballo ou xornada laboral e que, sendo ofensivas para o suxeito pasivo destas, o suxeito activo se atope en condicións de saber que aquelas resultan indesexadas, atentando gravemente contra o respecto á intimidade e dignidade persoal ou laboral do suxeito pasivo.
Considerarase circunstancia agravante do acoso sexual se este é levado a cabo prevaléndose dunha posición xerárquica laboral ou se a vítima é especialmente vulnerable, por razón da súa idade, enfermidade ou situación persoal.
Artigo 36º.-Sancións.
a) As faltas leves poderanse sancionar con:
-Amoestación verbal.
-Amoestación escrita.
-Suspensión de emprego e soldo ata catro días.
b) As faltas graves poderanse sancionar con:
-Suspensión de emprego e soldo de cinco a vinte días.
-Postergación para o ascenso por un prazo non superior a tres anos.
c) As faltas moi graves serán sancionadas con:
-Suspensión de emprego e soldo de 21 a 50 días.
-Despedimento.
A representación dos traballadores será informada de todas as sancións impostas por faltas moi graves.
Artigo 37º.-Prescrición das faltas.
As faltas leves e graves prescribirán aos trinta días e as moi graves aos sesenta días, a partir da data en que a dirección da empresa tivo coñecemento da súa comisión e, en todo caso, aos oito meses de cometerse.
Capítulo VI
Conciliación da vida laboral e familiar e igualdade efectiva
Artigo 38º.-Conciliación da vida laboral e familiar.
As partes asinantes deste convenio garantirán o dereito de igualdade e non-discriminación consagrados na lexislación básica e, particularmente, nas leis 39/1999, de conciliación da vida familiar e laboral; 3/2007, do 22 de marzo, para a igualdade efectiva de mulleres e homes -ou posterior lexislación que modifique a citada normativa- nas cales se recoñecen os dereitos que a continuación se salientan:
1. Permisos de lactación e redución de xornada por garda legal ou atención familiar.
As traballadoras, por lactación dun fillo menor de nove meses, terán dereito a unha hora de ausencia do traballo, que poderán dividir en dúas fraccións. A muller, pola súa vontade, poderá substituír este dereito por unha redución da xornada normal en media hora coa mesma finalidade ou acumulable de acordo coa empresa. Este permiso poderá ser desfrutado indistintamente pola nai ou polo pai en caso de que ambos os dous traballen.
Quen, por razóns de garda legal, teña ao seu coidado directo algún menor de oito anos ou unha persoa con discapacidade física, psíquica ou sensorial que non desempeñe outra actividade retribuída, terá dereito a unha redución da xornada de traballo, coa diminución proporcional do salario entre, polo menos, un oitavo e un máximo da metade da duración daquela.
Terán o mesmo dereito quen precise encargarse do coidado directo dun familiar, ata o segundo grao de consanguinidade ou afinidade, que, por razóns de idade, accidente ou enfermidade, non se poida valer por si mesmo, e que non desempeñe actividade retribuída.
A redución de xornada recollida neste punto constitúe un dereito individual dos traballadores, homes ou mulleres. Non obstante, se dous ou máis traballadores da mesma empresa xerasen este dereito polo mesmo suxeito causante, a empresa poderá limitar o seu exercicio simultáneo por razóns de funcionamento da empresa.
A concreción horaria e a determinación do período de desfrute do permiso de lactación e da redución de xornada previstos nos puntos anteriores corresponderalle ao traballador, dentro da súa xornada ordinaria. O traballador deberá avisar previamente a empresa con quince días de antelación á data en que se reincorporará á súa xornada ordinaria.
En atención ao sistema de traballo a quendas propio da empresa e á propia situación das zonas ou centro de traballo afastados dos domicilios particulares, por vontade do traballador, o permiso e reducións de xornada anteriores poderán ser acumulados ata alcanzar períodos completos de seis horas, dando dereito ao traballador a un día de licenza ou descanso por cada período acumulado, nas mesmas condicións de concreción de horario, período de desfrute previstas anteriormente.
2. Protección da maternidade e axuda para a educación preescolar:
Aquelas traballadoras e traballadores con fillos menores de seis anos, devengarán mensualmente unha axuda en concepto de maternidade ou adopción legal, polo importe fixado no anexo IV.
Non se poderá simultanear máis dunha axuda por traballadora ou traballador, con independencia do número de fillos que puidesen xerar dereito de forma concorrente, sen que iso supoña limitación para sucesivas axudas. O dereito a recibir a devandita axuda será exercido preferentemente pola nai, podendo ceder o devandito dereito en favor do pai, logo de comunicación escrita á dirección de empresa, en caso de que ambos os dous sexan traballadores da empresa.
Para os exclusivos efectos económicos, as partes asinantes deste convenio colectivo acordan que os importes aboados por este concepto terán carácter de indemnización fixa, temporal, individual (exclusivamente para aqueles traballadores en condicións de exercer o devandito dereito) e extrasalarial, non estando suxeita a posibilidade ningunha de consolidación, absorción, compensación nin actualización, para todo o período de vixencia do convenio colectivo.
Igualmente, acórdase que o seu período de devengo comezará a partir do 5º mes despois do parto, finalizando unha vez que o fillo cumpra os seis anos de idade, con efectos económicos a partir do 1 de xaneiro de 2007.
Artigo 39º.-Obxectivos en materia de igualdade de oportunidades entre homes e mulleres.
As partes asinantes deste convenio comprométense á consecución plena da igualdade de oportunidades entre homes e mulleres dentro do ámbito laboral da empresa, así como á non- discriminación por cuestións de raza, relixión ou calquera outra condición, de conformidade coa lexislación vixente nacional, xurisprudencia e directivas comunitarias.
Porase especial atención en canto ao cumprimento dos obxectivos da igualdade de oportunidades no traballo seguintes:
-Que tanto as mulleres como os homes desfruten de igualdade efectiva de trato e oportunidades en canto ao emprego, a formación, a promoción e o desenvolvemento no seu traballo, mediante a eliminación da discriminación da muller, sexa cal for a súa circunstancia ou condición dentro do ámbito da empresa.
-Que mulleres e homes reciban igual retribución por traballo de igual valor, así como que haxa igualdade en canto ás súas condicións de emprego en calquera outro sentido deste.
-Que os postos de traballo, as prácticas laborais, a organización do traballo e as condicións laborais se orienten de tal maneira que sexan adecuadas tanto para as mulleres coma para os homes.
-Que as relacións laborais establecidas no ámbito da empresa, con independencia do seu carácter xerárquico ou non, estean presididas polo maior respecto e consideración cara á dignidade e a honra de todos os traballadores e mandos da compañía.
Capítulo VII
Seguridade e saúde
Artigo 40º.-Delegados de prevención.
Conforme o establecido no artigo 35 da Lei 31/1995, do 8 de novembro, de prevención de riscos laborais, son delegados de prevención os representantes dos traballadores con funcións específicas en materia de prevención de riscos no traballo.
A designación dos delegados de prevención, de entre os que conforman a representación dos traballadores, realizarase conforme o establecido na Lei 31/1995, do 8 de novembro, coa excepción de que o cadro de persoal total e os representantes considerados serán os correspondentes a cada provincia de forma separada, dada a estruturación xeográfica da empresa.
As competencias, facultades, garantías e sixilo profesional dos delegados de prevención son as previstas na devandita lei de prevención.
Artigo 41º.-Comité de Seguridade e Saúde.
O Comité de Seguridade e Saúde é un órgano paritario e colexiado de participación, cuxa función é a consulta regular e periódica da empresa en materia de prevención de riscos.
Estará constituído polo menos por seis membros, a metade pola parte social, en calidade de delegados de prevención elixidos de entre o conxunto dos representantes dos traballadores, sen que sexa preciso que se faga en función das regras de proporcionalidade do resto de órganos de representación.
Os representantes restantes serán determinados pola empresa, podendo recaer a devandita representación en técnicos en prevención alleos á empresa ou en traballadores desta cunha especial cualificación.
Nas súas reunións, que terán polo menos carácter trimestral, poderán participar con voz pero sen voto, sempre que non estean entre os sinalados nos dous parágrafos anteriores, os representantes dos traballadores, os delegados sindicais, os responsables técnicos da prevención na empresa e, por requirimento previo dalgunha das partes, os traballadores da empresa con especial información sobre algunha das cuestións concretas en materia de prevención que se tratarán na reunión para a cal foron convocados.
O comité elaborará as súas propias normas de funcionamento interno, coa elección de cargos se o xulgase oportuno, dentro das súas competencias legais, entre as cales, como mínimo, se establecerá a normativa para a convocatoria de reunións de carácter ordinario e extraordinario por calquera das partes.
O Comité de Seguridade e Saúde ten as seguintes competencias:
a) Promover iniciativas sobre métodos e procedementos para a efectiva prevención dos riscos, propoñéndolle á empresa a mellora das condicións ou a corrección das deficiencias existentes.
b) Participar na elaboración, posta en práctica e avaliación dos plans e programas de prevención de riscos da empresa. De forma previa á súa posta en práctica, deberán ser debatidos no comité os proxectos que se refiren a:
-Planificación, organización do traballo e introdución de novas tecnoloxías.
-Organización e desenvolvemento das actividades de protección e prevención.
-A formación en materia preventiva.
O Comité de Seguridade e Saúde poderá:
-Visitar os centros de traballo, cantas veces xulgue oportuno, para coñecer directamente a situación relativa á prevención de riscos.
-Coñecer os documentos e informes relativos ás condicións de traballo necesarios para o cumprimento das súas funcións, así como os procedentes da actividade do servizo de prevención.
-Coñecer e analizar os danos producidos na saúde ou na integridade física dos traballadores, co obxecto de valorar as súas causas e propoñer as medidas preventivas oportunas.
-Coñecer e emitir informe sobre a memoria e a programación anual de servizos de prevención.
Artigo 42º.-Vixilancia da saúde.
1. En cumprimento do previsto da Lei 31/1995, a empresa comprométese á vixilancia periódica da saúde dos traballadores ao seu servizo, en función dos riscos inherentes ao traballo, establecendo os correspondentes protocolos específicos recollidos no plan de prevención da compañía, baixo coordinación do Servizo de Vixilancia da Saúde externo, contratado pola empresa para tal efecto.
1.1. Dentro dos devanditos protocolos establecerase, polo menos, un recoñecemento médico preventivo que como regra xeral será anual, ben que, cando as circunstancias así o aconsellen, se poderá levar a cabo noutros prazos, como medida preventiva de eventualidades que poidan xurdir. Os devanditos recoñecementos preventivos anuais terán, en calquera caso, carácter voluntario para o traballador.
1.2. Independentemente do recoñecemento preventivo anual e logo de informe da representación dos traballadores, terán carácter obrigatorio aqueles protocolos de vixilancia da saúde que estean encamiñados a:
-Avaliar os efectos das condicións de traballo sobre a saúde.
-Verificar se o estado de saúde do traballador pode constituír un perigo para este -entre os cales cabe incluír aqueles que supoñan axilizar procesos de recuperación ou rehabilitación do traballador sempre e cando non se atope en situación de incapacidade temporal-, os demais traballadores ou outras persoas relacionadas coa empresa.
1.3. O tempo laboral que cada traballador lle dedique á realización de calquera protocolo de vixilancia da saúde será computado, para todos os efectos, como horas extraordinarias compensables, exclusivamente, como tempo de descanso.
1.4. En todo caso, deberase optar pola realización de aqueles recoñecementos ou probas que lle causen as menores molestias ao traballador, que sexan proporcionais ao risco, comunicándolle os resultados ao afectado.
1.5. A negativa ao sometemento por parte do traballador aos protocolos de vixilancia da saúde de carácter obrigatorio citados no punto 2.2. deste artigo, levará consigo as correspondentes medidas de carácter disciplinario que así se prevexan, sen menoscabo doutras perdas de orde económica recollidas neste convenio colectivo.
Capítulo VIII
Representación dos traballadores
Artigo 43º.-Comité de empresa conxunto.
Dada a extensión xeográfica e peculiaridade de distribución dos centros de traballo da empresa, e co fin de facer máis efectiva e coordinada a representación dos traballadores no seu seo, e ao abeiro do previsto no Real decreto lexislativo 1/1995, do 24 de marzo, acordouse a constitución dun único comité de empresa conxunto, o cal estará formado por un mínimo de cinco membros elixidos por e entre os representantes dos traballadores da provincia da Coruña e da provincia de Pontevedra e na súa constitución gardarase a proporcionalidade dos sindicatos, segundo os resultados electorais considerados globalmente no conxunto da empresa.
En calquera caso, e logo de acordo coa empresa, poderase ampliar o número de membros do comité de empresa conxunto, ata o número total de representantes elixibles no conxunto da empresa, exclusivamente co obxecto de que a representación orgánica do comité de empresa conxunto sexa reflexo da proporcionalidade das forzas sindicais representadas no seu seo e dentro dos límites previstos no artigo 63.3º do citado Real decreto lexilativo 1/1995, do 24 de marzo.
En virtude deste acordo, o comité de empresa conxunto asume, para todos os efectos respecto da empresa e dos traballadores, as competencias e capacidades recollidas nos artigos 63, 64 e 65 do Real decreto lexislativo 1/1995, do 24 de marzo.
O comité de empresa conxunto elixirá de entre os seus compoñentes un presidente e un secretario mediante votación libre e secreta, levantando acta da súa constitución, a cal será asinada por todos os seus compoñentes. Igualmente, elaborará o seu propio regulamento de réxime interno. De ambos os dous documentos remitiráselles copia á autoridade laboral e á empresa.
Artigo 44º.-Crédito de horas.
Os representantes dos traballadores poden dispoñer dun crédito de dezaseis horas mensuais retribuídas, para o exercicio das súas funcións de representación, dentro das cales estarán comprendidas as actividades do comité de empresa conxunto, incluída a asistencia ás asembleas de traballadores. Estas horas poderanse acumular nun ou varios representantes sempre que medie acordo maioritario do comité, en acta levantada para o efecto e remitida á empresa, podéndose modificar o devandito acordo na mesma forma.
Quedan excluídas do anterior crédito as horas referidas á comisión negociadora, as cales deberán ser pactadas no momento da constitución da citada comisión coa empresa, nos termos previstos no artigo 9.2º da Lei orgánica de liberdade sindical, así como as correspondentes a un máximo de tres reunións anuais do comité de empresa conxunto, sempre e cando estas sexan preparatorias doutras tantas reunións coa dirección da empresa.
En calquera caso, para os créditos de horas anteriormente previstos deberá contar con aviso previo e xustificación de acordo cos termos previstos na letra c) do artigo 12º.-Licenzas, permisos e excedencias respecto dos conceptos de aviso previo e xustificación.
Artigo 45º.-Asemblea dos traballadores.
Os representantes legais dos traballadores terán dereito a convocar asemblea nos termos e cos requisitos previstos nos artigos 77, 78, 79 e 80 do Estatuto dos traballadores.
Artigo 46º.-Gastos de desprazamento.
A empresa aboará os gastos de desprazamento dun máximo de tres reunións anuais do comité de empresa conxunto.
Os gastos de desprazamento das reunións da comisión paritaria, das reunións do comité de empresa conxunto coa empresa e da comisión negociadora serán sufragados, en todo caso, pola empresa. Respecto desta última, o aboamento dos gastos de desprazamento de reunións preparatorias da representación dos traballadores previas a reunións oficiais da comisión negociadora deberanse pactar no momento da constitución da citada comisión, ata un máximo de catro reunións preparatorias.
Os devanditos gastos serán sufragados pola empresa, logo de comunicación a esta da súa convocatoria coa debida antelación, aboando os gastos de quilometraxe nos termos legalmente previstos, computándose como punto de partida o lugar das dependencias da zona ou centro de traballo, no suposto de coincidencia coa xornada de traballo, e, nos de desfrute de descanso, desde o seu domicilio ao lugar da reunión, tomando como distancias de referencia as oficiais publicadas polos organismos competentes.
Artigo 47º.-Locais e taboleiro de anuncios.
A empresa, sempre que as circunstancias o permitan, porá á disposición dos representantes dos traballadores un local axeitado no cal poidan desenvolver as súas actividades e comunicarse cos traballadores, así como un taboleiro de anuncios para fixar comunicacións e información de interese específico para os traballadores da empresa. Neste sentido, os comunicados ou información que aparezan no devandito taboleiro de anuncios deberán ir asinados polos representantes dos traballadores, quen se responsabilizará do seu contido, podendo ser retirados aqueles que non leven sinatura.
Capítulo IX
Medidas para a redución do absentismo laboral
Artigo 48º.-Definicións de absentismo laboral.
a) Absentismo laboral: enténdese por absentismo laboral a falta ao traballo, xustificada ou non xustificada, cando a devandita ausencia non estivese prevista na planificación laboral da empresa.
b) Horas non traballadas totais: as que, dentro dos límites do cómputo anual da xornada laboral previsto neste convenio colectivo (artigo 9º.-Xornada e horario laboral), non se realizasen por algún dos seguintes motivos:
-Vacacións, descansos, licenzas e permisos remunerados.
-Incapacidade temporal.
-Expedientes de regulación de emprego, conflitividade laboral.
-Permisos non remunerados.
-Actividades de representación sindical.
-Formación.
c) Horas de absentismo: para os efectos do cómputo do absentismo laboral na empresa, consideraranse como horas de absentismo, de entre as horas non traballadas totais, exclusivamente as motivadas polas seguintes causas:
-Incapacidades temporais.
-Licenzas e permisos remunerados incluídos no artigo 12º.-Licenzas, permisos e excedencias.
d) Situacións de incapacidade temporal ou licenzas e permisos remunerados non consideradas horas de absentismo: no cómputo de horas de absentismo non se incluirán, en ningún caso, as situacións de incapacidade temporal xeradas por accidentes laborais, os permisos por maternidade, os permisos por complicación no parto, reducións de xornada por lactación, nin aqueles permisos previstos co obxecto da conciliación da vida familiar e laboral ou da igualdade efectiva de trato e oportunidades entre homes e mulleres, nin aquelas situacións de incapacidade temporal por risco no período de xestación, todas elas certificadas polos servizos médicos oficiais e así comunicadas á empresa.
Igualmente, non se incluirán as horas derivadas dalgunhas das licenzas remuneradas recollidas no anexo VII correspondente, ás claves B, C, D (os primeiros dous días e os previstos por desprazamento a distinta provincia), E, F, G, H1, I, J, Q (agás interventores e apoderados) e R.
Artigo 49º.-Índices de absentismo laboral individual (ALI) e de empresa (ALE).
Defínese con índice de absentismo laboral individual a seguinte ratio:
Nº de horas de absentismo indiv./ano segundo artigo 47º x100
Nº de horas xornada máx. ano s/c.c.
Defínese con índice de absentismo laboral de empresa a seguinte ratio:
Nº de horas de absentismo indiv./ano segundo artigo 47º x100
Nº de horas totais traballadas/ano/empresa
Artigo 50º.-Medidas sobre prestacións complementarias da Seguridade Social por incapacidade temporal.
Para os supostos de incapacidade temporal acórdase o seguinte:
1. Durante as ausencias por incapacidade temporal derivada de accidente de traballo ou enfermidade profesional, maternidade e hospitalización superior a dez (10) días, a empresa aboará ao seu cargo, durante o tempo que dure a devandita situación, un complemento das prestacións da Seguridade Social de tal forma que entre ambos os dous se cubra o 100% da retribución por todos os conceptos das táboas salariais do anexo III.
2. Durante as ausencias por incapacidade temporal derivada de enfermidade común e accidente non laboral, a empresa aboaralles aos traballadores, durante o tempo que permanezan en tal situación, un complemento das prestacións da Seguridade Social, de tal forma que entre ambos os dous cubran as porcentaxes da retribución por todos os conceptos das táboas salariais do anexo III para a circunstancia e caso seguinte:
a) Se o traballador na devandita situación de incapacidade temporal ten na data de baixa un índice de absentismo laboral individual (ALI) inferior ao 2,2% no ano anterior: 100% desde o primeiro día de baixa.
3. A negativa ao sometemento por parte do traballador aos protocolos de vixilancia da saúde regulados polo artigo 42º.-Vixilancia da saúde, xa sexan estes protocolos de carácter voluntario ou de carácter obrigatorio, levará consigo a perda na aplicación para o interesado das medidas recollidas no punto 2º deste artigo, ata o momento en que o Servizo de Vixilancia da Saúde, por solicitude do interesado, certifique á empresa o seu sometemento a este ou, en sentido contrario, a súa conformidade médica autorizando a devandita exención.
4. Quedarán excluídos do axuste anual das quendas de traballo individuais derivadas da falta de devengo de días festivos en situacións de incapacidade temporal, as situacións de incapacidade temporal que se provocasen como consecuencia de accidente de traballo, enfermidade profesional, maternidade ou enfermidade común con hospitalización superior a vinte (20) días.
Artigo 51º.-Licenzas por asuntos propios.
1. Terán dereito a días de licenza por asuntos propios (en diante LAP), todos aqueles cobradores de peaxe cuxo índice ALI do exercicio anterior cumpra as condicións seguintes:
1.1. Índice ALE do exercicio anterior igual ou superior ao 2,5%:
1.1.1. ALI igual ao 0,00%: dous días de LAP.
1.1.2. ALI igual ou inferior ao 0,45%: un día de LAP.
1.2. Índice ALE do exercicio anterior inferior ao 2,5% e superior ao 2%:
1.2.1. ALI igual ao 0,00%: tres días de LAP.
1.2.2. ALI igual ou inferior ao 0,45%: un día de LAP.
1.3. Índice ALE do exercicio anterior igual ou inferior ao 2,0%:
1.3.1. ALI igual ao 0,00%: catro días de LAP.
1.3.2. ALI igual ou inferior ao 0,45%: dous días de LAP.
2. Terán dereito a días de LAP todos aqueles cobradores de peaxe cuxo índice ALI acumulado nos dous exercicios anteriores cumpra as condicións seguintes:
2.1. Índice ALE acumulado nos dous exercicios anteriores igual ou superior ao 2,5%:
2.1.1. ALI igual ou inferior ao 0,45%: catro días de LAP.
2.1.2. ALI igual ou inferior ao 1,50%: dous días de LAP.
2.2. Índice ALE acumulado nos dous exercicios anteriores inferior ao 2,0% e superior ao 1,5%:
2.2.1. ALI igual ao 0,00%: cinco días de LAP.
2.2.2. ALI igual ou inferior ao 0,90%: tres días de LAP.
2.3. Índice ALE acumulado nos dous exercicios anteriores inferior ao 1,5%:
2.3.1. ALI igual ao 0,00%: sete días de LAP.
2.3.2. ALI igual ou inferior ao 0,45%: cinco días de LAP.
2.3.3. ALI igual ou inferior ao 0,90%: catro días de LAP.
Os devanditos permisos poderanse desfrutar, mesmo, de forma acumulada a outras licenzas ou vacacións, de forma conxunta ou individual, día a día, debendo fixarse o seu desfrute de forma programada no exercicio seguinte, logo de acordo coa empresa.
Capítulo X
Disposicións derradeiras
Primeira.-As partes asinantes manifestan que as negociacións deste convenio se seguiron co máximo respecto ao disposto na lexislación vixente, e ao principio de boa fe.
Segunda.-Decláranse como obxectivos comúns das partes a necesidade de manter as relacións laborais sobre a base da comunicación permanente e da aceptación mutua do diálogo para resolver diferenzas de criterio, mellorar o ambiente de traballo, a situación dos traballadores e o desenvolvemento da empresa, conscientes de que a seguridade no emprego e as melloras sociais unicamente se poden conseguir mediante un incremento da produtividade na empresa e no mellor aproveitamento dos seus recursos.
Terceira.-A representación dos traballadores comprométese á máxima redución do absentismo e ao mantemento da paz social durante a vixencia deste convenio colectivo, así como a pór todos os medios ao seu alcance para o incremento máximo da produtividade.
E para constancia de todo o exposto, expídese este documento en corenta e nove follas e oito anexos de papel común mecanografados polo seu anverso, que rubrican á marxe das corenta primeiras e anexos e asinan ao final desta, que é a última, na Coruña o vinte e sete de setembro de dous mil sete.
ANEXO II
Grupos e categorías profesionais
* Grupo primeiro: persoal de dirección e xerencia.
-Director.
-Xefe de servizo.
-Xefe de sección.
-Xefe de quenda.
* Grupo segundo: persoal técnico-administrativo.
-Titulado grao superior.
-Titulado grao medio.
-Oficial administrativo.
-Oficial técnico.
-Auxiliar administrativo.
-Auxiliar técnico.
* Grupo terceiro: persoal de explotación e mantemento.
-Cobrador de peaxe.
-Operador de comunicacións.
-Encargado.
-Xefe de equipo.
-Oficial 1ª de mantemento.
-Oficial 2ª de mantemento.
-Peón especialista.
-Peón.
A súa ordenación non ten por que supoñer significación xerárquica.
Ver referencia pdf "00500D009P021.PDF"
ANEXO IV
-Valor de complemento nocturno.
(Importe bruto en euros ano 2007)
Importe complemento hora nocturna ano 2007 (por cada hora efectiva en xornada das 22.00 ás 06.00 horas): 1,44 .
-Valor de complemento de domingos ou festivos.
(Importe bruto en euros ano 2007).
Importe complemento día ano 2007 (por cada hora efectiva en cabina en domingo ou festivo): 0,27 .
-Valor de axuda á maternidade e á educación preescolar.
(Importe bruto en euros anos 2007-2010).
Importe axuda de maternidade e educación preescolar (devengo mensual): 65 .
Ver referencia pdf "00500D009P021.PDF"
Ver referencia pdf "00500D010P042.PDF"
INSTITUTO GALEGO DE CONSUMO